ከውጭ የተመለሱ ስደተኞችን  ለማቋቋም የ217 ሚሊዮን ብር ድጋፍ ስምምነት ተደረገ
ካለፈው ዓመት ከሚያዝያ ጀምሮ ከ29,000 በላይ ስደተኞች ወደ ኢትዮጵያ ተመልሰዋልየኮሮና ቫይረስ (ኮቪድ-19) ወረርሽኝ በዓለም አቀፍ ደረጃ በመከሰቱ ምክንያት ከመካከለኛው ምሥራቅና ከጎረቤት አገሮች ጉዳት ደርሶባቸው የተመለሱ ኢትዮጵያውያንን በዘላቂነት ለማቋቋም፣ የሠራተኛና ማኅበራዊ ጉዳይ ሚኒስቴር ከሰባት ዓለም አቀፍ ድርጅቶች ጋር የ217.3 ሚሊዮን ብር ድጋፍ ስምምነት አደረገ፡፡ ዓለም አቀፍ የስደተኞች ድርጅት፣ የዳኒሽ ሪፊውጂ ካውንስልና የዓለም ሥራ ድርጅት ያደረጉት የ217.3 ሚሊዮን ብር ድጋፍ ከመካከለኛው ምሥራቅ፣ ከኬንያ፣ ከሱዳን፣ ከጂቡቲና ከሶማሊያ በአየርና በየብስ ለተመለሱና በጣም በችግር ውስጥ ለሚገኙ ዜጎች ማቋቋሚያ እንደሚውል ተገልጿል፡፡የሠራተኛና ማኅበራዊ ጉዳይ ሚኒስትሯ ኤርጐጌ ተስፋዬ (ዶ/ር) እንዳሉት፣ ገንዘቡ የሚለብሱትና የሚጎርሱት ሳይኖራቸው ከስደት ለተመለሱ ኢትዮጵያውያን የሚውል ነው፡፡ ይህንንም በክልሎችና በሁለት ከተማ አስተዳደሮች የሚገኙ የሠራተኛና ማኅበራዊ ጉዳይ ቢሮዎች በኃላፊነት አስተባብረው ያስፈጽማሉ ብለዋል፡፡ ከሚያዝያ 1 እስከ መስከረም 10 ቀን 2020 ድረስ 29,300 ስደተኞች ወደ ኢትዮጵያ መመለሳቸውን፣ በሊባኖስ 300 ሺሕ፣ በሳዑዲ ዓረቢያ ከ150 ሺሕ እስከ 250 ሺሕ፣ በተባበሩት ዓረብ ኤምሬትስ 50 ሺሕ፣ በኩዌት ዘጠኝ ሺሕ፣ በኳታር አምስት ሺሕ እና በኦማን ከ500 እስከ 600 በሕገወጥ መንገድ የሄዱ ኢትዮጵያውያን ስደተኞች እንደሚገኙ የውጭ ጉዳይ ሚኒስቴር መረጃን ጠቅሰው ኤርጐጌ (ዶ/ር) ገልጸዋል፡፡ እነዚህ በመቶ ሺዎች የሚቆጠሩ ሕገወጥ ስደተኞች ወደ ኢትዮጵያ እንዲመለሱ ሲደረግ፣ ለኢትዮጵያ ከባድ ጫና የሚፈጥር በመሆኑ ሚኒስቴሩ ከዓለም አቀፍ ድርጅቶች ጋር እየሠራ መሆኑን፣ ከኮቪድ 19 ጋር ተያይዞ ለተመለሱት ከዳኒሽ ሪፊውጂ ካውንስል 100.3 ሚሊዮን ብር፣ 83.7 ሚሊዮን ብር ከዓለም ሥራ ድርጅት፣ እንዲሁም 33.3 ሚሊዮን ብር ከዓለም አቀፍ የስደተኞች ድርጅት መገኘቱ ተጠቁሟል፡፡ የድርጅቶቹ ተወካዮች ሕገወጥ ስደትን ለማስቆምና በዚሁ ሳቢያ ተጎድተው ወደ አገር የሚመለሱትን ለመርዳት የጀመሩትን ትብብር አጠናክረው እንደሚቀጥሉ፣ በተለይም ዘላቂ የሆነ የመልሶ ማቋቋምና ከኅብረተሰቡ የማቀላቀል ሥራ ላይ ትኩረት አድርገው እንደሚሠሩ አስታውቀዋል፡፡ ችግር ገጥሟቸው ከተመለሱትና ወደፊት ይመለሳሉ ተብለው ከሚጠበቁ ሕገወጥ ስደተኞች ቁጥር አንፃር የተደረገው ድጋፍ ተመላሾችን በዘላቂነት ለማቋቋም በቂ እንደማይሆን፣ ተመላሾችን በዘላቂነት ለማቋቋም ክልሎችና ሁለቱ የከተማ አስተዳደሮችም ኃላፊነታቸውን እንዲወጡ ኤርጐጌ (ዶ/ር) ጠቁመዋል፡፡ ለተመላሾች የሚሰጠውን ድጋፍ አስመልክተው ማብራሪያ የሰጡት ሚኒስትር ዴኤታዋ ወ/ሮ አየለች እሸቴ፣ በጣም በችግር ውስጥ ለወደቁት ተመላሾች በየወሩ 1,500 ብር የኪስ ገንዘብ ለሦስት ወራት እንደሚሰጥ፣ ከሦስት ወራት በኋላ ደግሞ አዋጭ ተብለው በተለዩ የሥራ ዘርፎች እንዲሰማሩ የሚያስችል ድጋፍ እንደሚቀጥል ተናግረዋል፡፡ 